SL Uradni list Evropske unije L 284/36

IZVEDBENI SKLEP KOMISIJE

z dne 25. oktobra 2013

o odobritvi Boschevega sistema za navigacijsko predhodno kondicioniranje stanja napolnjenosti baterije za hibridna vozila kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

(2013/529/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Dobavitelj Robert Bosch Car Multimedia GmbH (v nadaljnjem besedilu: vložnik) je 29. januarja 2013 vložil vlogo za odobritev sistema za navigacijsko predhodno kondicioniranje stanja napolnjenosti baterije za hibridna vozila kot inovativne tehnologije. Popolnost vloge je bila ocenjena v skladu s členom 4 Izvedbene uredbe Komisije (EU) št. 725/2011 (2). Vloga je bila ocenjena kot popolna in obdobje, ki ga ima Komisija na voljo za njeno oceno, se je začelo na dan po prejemu vloge, tj. 30. januarja 2013.

(2) Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: Tehnične smernice) (3).

(3) Vloga se nanaša na sistem za nadzor stanja napolnjenosti baterije v hibridnem električnem vozilu z uporabo navigacijskega sistema, ki neprekinjeno spremlja geoprostorski položaj vozila in posreduje informacije o naklonskem profilu poti, po kateri vozi, zato da oceni možnosti za regeneracijo na poti in prilagodi stanje napolnjenosti, s čimer se dosežeta največji možni izkoristek energije in regeneracija. Ko se vozilo pelje navkreber, se lahko električna energija iz baterije porablja v največjem možnem obsegu, s čimer se doseže višja stopnja porabe električne energije iz baterije v primerjavi z vozilom s konvencionalnim načinom polnjenja baterije. Kadar se vozilo pelje navzdol, se energija porabi za polnjenje baterije. Da bi sistem bil priznan kot ekološka inovacija, bi moral biti neprekinjeno aktiven del delujočega pogonskega sistema.

(4) Komisija ugotavlja, da informacije iz vloge dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni.

(5) Vložnik je dokazal, da stopnja prodora na trg tehnologij, opisanih v vlogi, v letu 2009 ni presegla omejitve iz člena 2(2)(a) Izvedbene uredbe (EU) št. 725/2011. To trditev potrjuje tudi priloženo poročilo o preverjanju. Na podlagi tega Komisija ugotavlja, da bi moralo za sistem za navigacijsko predhodno kondicioniranje stanja napolnjenosti baterije za hibridna vozila, ki ga je predložil vložnik, veljati, da izpolnjuje merilo za upravičenost iz člena 2(2)(a) Izvedbene uredbe (EU) št. 725/2011.

(6) Za določitev prihranka emisij CO2, ki ga bo omogočila inovativna tehnologija, ko bo vgrajena v vozilo, je treba opredeliti osnovno vozilo, s katerim bi bilo treba primerjati učinkovitost vozila, opremljenega z inovativno tehnologijo, kot je določeno v členih 5 in 8 Izvedbene uredbe (EU) št. 725/2011. Komisija ugotavlja, da bi osnovno vozilo moralo biti enako vozilu, opremljenemu z ekološko inovacijo, pri čemer pa inovativna tehnologija ni aktivirana.

(7) Vložnik je predložil izčrpno metodologijo za preskušanje zmanjšanja emisij CO2. Da se dokaže učinek tehnologije glede manjših emisij CO2, je bila opredeljena preskusna metodologija, ki upošteva tako hitrostni kot naklonski profil cest, značilna za načine vožnje in potovanja v Evropi. Vložnik je naklonske profile cest določil s pomočjo informacij, zbranih z izčrpnimi preskusnimi vožnjami, ki ustrezajo resničnosti, in podatkih o naklonu cest iz celotne EU. Da se zagotovi potrebna reprezentativnost, so bili naklonski profili cest razporejeni v pare s hitrostnimi profili, ki so blizu hitrostnemu profilu NEDC. Pri nižjih hitrostih prihaja do razlik, zaradi katerih se prednosti inovativne tehnologije glede emisij CO2 vrednotijo konzervativno. Referenčni preskusni cikel bi se moral uporabiti za niz preskusov na površini za dinamično preskušanje z aktivirano in deaktivirano inovativno tehnologijo. Vložnik je tudi izračunal in prikazal časovni delež uporabe tehnologije pod normalnimi pogoji delovanja (faktor uporabe). Komisija ugotavlja, da preskusna metodologija in referenčni preskusni cikel, ki ju je predložil vložnik, lahko realno prikažeta koristi inovativne tehnologije v zvezi z emisijami CO2 s pomembno statistično značilnostjo v skladu s členom 6 Izvedbene uredbe (EU) št. 725/2011.

(8) Komisija ugotavlja, da je vložnik na zadovoljiv način dokazal, da znaša zmanjšanje emisij, doseženo z inovativno tehnologijo, vsaj 1 g CO2/km za hibridna električna vozila (HEV/PHEV), kot je opredeljeno v členu 2(16) Uredbe Komisije (ES) št. 692/2008 (4), z maso neobremenjnega vozila 1 650 kg ali več. V primeru mase neobremenjenega vozila pod 1 650 kg ni bilo dokazano, da prihranki dosegajo prag 1g CO2/km.

(9) Ker za obravnavano tehnologijo ni mogoče določiti znižanja emisij CO2 s pomočjo homologacije za emisije CO2, navedene v Uredbi (ES) št. 715/2007 Evropskega parlamenta in Sveta (5) in Uredbi (ES) št. 692/2008, Komisija presoja, da tehnologija ni zajeta v standardne preskusne cikle v skladu s členom 12(2)(c) Uredbe (ES) št. 443/2009.

(10) Komisija ugotavlja, da je poročilo o preverjanju pripravila družba TÜV SÜd Automotive GmbH, ki je neodvisen in priglašen organ, ter da so v poročilu potrjene ugotovitve, navedene v prošnji.

(11) Glede na navedeno Komisija ugotavlja, da odobritvi zadevne inovativne tehnologije ni treba ugovarjati.

(12) Vsak proizvajalec, ki želi izkoristiti ugodnosti, povezane z znižanjem svojih povprečnih specifičnih emisij CO2, da bi tako izpolnil svoj cilj glede specifičnih emisij z znižanjem emisij CO2 z uporabo inovativne tehnologije, odobrene s tem sklepom, bi se moral v vlogi za pridobitev certifikata o homologaciji ES za zadevna vozila v skladu s členom 11(1) Izvedbene uredbe (EU) št. 725/2011 sklicevati na ta sklep –

SPREJELA NASLEDNJI SKLEP:

Člen 1

1. Boschev sistem za navigacijsko predhodno kondicioniranje stanja napolnjenosti baterije za hibridna vozila je odobren kot inovativna tehnologija v smislu člena 12 Uredbe (ES) št. 443/2009 za uporabo v hibridnih električnih vozilih kategorije M1, in sicer z maso neobremenjenega vozila 1 650 kg ali več.

2. Znižanje emisij CO2, ki izhaja iz uporabe Boschevega sistema za navigacijsko predhodno kondicioniranje stanja napolnjenosti baterije za hibridna vozila iz odstavka 1, se določi z uporabo metodologije v Prilogi.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 25. oktobra 2013 Za Komisijo Predsednik José Manuel BARROSO

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 194, 26.7.2011, str. 19).

(3) http://ec.europa.eu/clima/policies/transport/vehicles/cars/docs/guidelines_en.pdf

(4) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(5) Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).